Dilane brate moj,

 Znam da ćeš se iznenaditi što ti kao i do sada ne pišem putem mail-a, ali ćeš na kraju, nadam se, sam shvatiti. Vjeruj mi, smatrao sam, da je ovo najbolji ali i najljepši način da ti ispričam moj neobičan i lijep san.

 Nećeš vjerovati, i biće ti sigurno smiješno kad ti kažem, da sam ja u tom snu bio pismo (hahaha) a ti lasta (hahahaha). Čitaj, molim te, probaj da „doživiš“ moj san.

Nešto kao da mi je pritiskalo grudi, a oko vrata mi je stajala neka kratka, šarena vrpca. Odjednom sam vidio sebe kako mi stavljaju neku crvenkastu masu, nalik vosku. Valjda je to, znaš, onaj pečat kojim su se nekada lijepila i zatvarala pisma i urolana važna dokumenta i obavještenja.

E onda sam, ne znam ni kako ni gdje, sreo tebe. Ovako je tekao naš razgovor. Pitao si me:

-Plašiš li se daljine?

-Ne, privlači me. Volim da putujem.

-Plašiš li se visine? Nijesi ptica kao ja (haha).

-Ne! To je izazov. Volim izazove.

-A mraka?

-Ne! Ugasi ga svako novo jutro.

-Priznajem, ipak, nešto što me plaši. Nepoznato. Ono uvijek postoji i čeka da bude otkriveno, nađeno, objašnjeno...“

Sjećam se svog prvog putovanja kočijom, nekim prerijama, prostranim dolinama neke daleke zemlje. Mislio sam, nikada neću stići. A onda sam „upao“ u voz. E, on mi je posebno drag. Uvijek sam spavao, a ono njegovo klackanje i ljuljuškanje mi je prijalo. Moje odijelo je posle svake vožnje bilo prašnjavo, i jedva sam čekao da ga skinem. Onda se sjetim, da takvo odijelo je moj zaštitni znak, da ga niko nema, a da ga svi poznaju i svi ga vole. Da, da, pogađaš - koverta!

Onda sam kao ti, dobio krila. Dodirnuo oblake, gledao prelijepe šume, polja, rijeke, gradove, onako, kako ih nikada do tada nisam mogao ni zamisliti. Za kratko vrijeme obišao sam mnogo, skoro cijelu Evropu i Aziju!

Spremam se za put preko okeana. Jedva čekam, znas? Volio bih da možeš poći sa mnom. Znam, znam...

 Probudio sam se, sjeo za kompjuter i počeo da ti pišem mail. Sada znaš zašto sam ti poslao pismo. Želio sam da i ti osjetiš ovaj jedinstveni razgovor, a posebno, ovaj neponovljivi miris hartije i osjećaj da u ruci držiš priču.

 Čuvaj se, brate moj!

P.xS. Vidimo se u julu, na moru. Do tada, uživaj u nijemim razgovorima, porukama, mail-ovima...

Voli te tvoj brat!

6. pohvala

Aleksa Vuković

IX razred

JU OŠ „Mileva Lajović-Lalatović“ Nikšić

mentorka: Nada Milović